KOMISSION ASETUS (EY) N:o 2615/95,

annettu 9 päivänä marraskuuta 1995,

asetuksen (EY) N:o 3338/93 muuttamisesta ja siitä osittain poikkeamisesta tiettyjen sitrushedelmien tuottajille maksettavan rahallisen korvauksen vahvistamiseksi

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon tiettyjen sitrushedelmien jalostuksen edistämiseen tarkoitetuista erityistoimenpiteistä 8 päivänä marraskuuta 1993 annetun neuvoston asetuksen (EY) N:o 3119/93 (1) ja erityisesti sen 10 artiklan,

ottaa huomioon tiettyjen sitrushedelmien jalostuksen edistämiseen tarkoitetuista erityistoimenpiteistä annetusta asetuksesta (EY) N:o 3119/93 poikkeamisesta markkinointivuonna 1995/96 29 päivänä kesäkuuta 1995 annetun neuvoston asetuksen (EY) N:o 1543/95 (2) ja erityisesti sen 4 artiklan,

sekä katsoo, että

komission asetuksessa (EY) N:o 3338/93 (3), sellaisena kuin se on viimeksi muutettuna asetuksella (EY) N:o 2704/94 (4), säädetään asetuksen (EY) N:o 3119/93 soveltamista koskevista yksityiskohtaisista säännöistä jalostajalle maksettavan rahallisen korvauksen osalta; asetuksessa (EY) N:o 1543/95 sallitaan rahallisen korvauksen maksaminen suoraan tuottajalle markkinointivuoden 1995/96 aikana; tästä aiheutuvat seuraukset olisi otettava huomioon edellä mainittujen soveltamista koskevien yksityiskohtaisten sääntöjen osalta,

kokemus on myös osoittanut, että järjestelmän moitteettoman toteuttamisen varmistamiseksi oli välttämätöntä, että tuottaja tai tuottajajärjestö allekirjoittaa tuotteiden saapuessa jalostuslaitokseen laadittavan todistuksen, ja

tässä asetuksessa säädetyt toimenpiteet ovat hedelmien ja vihannesten hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 3338/93 seuraavasti:

1. Lisätään 1 artiklaan seuraava toinen alakohta:

"Ensimmäistä alakohtaa sovelletaan, edellä sanotun kuitenkaan rajoittamatta markkinointivuoden 1995/96 osalta neuvoston asetuksen (EY) N:o 1543/95 säännösten soveltamista. (*)

(*) EYVL N:o L 148, 30.6.1995, s. 30"

2. Lisätään 3 artiklaan seuraava 3 kohta:

"3. Jalostajan on noudatettava 1 kohdan säännöksiä myös sovellettaessa asetusta (EY) N:o 1543/95."

3. Lisätään 4 artiklaan seuraava 3 kohta:

"3. Jalostajan on noudatettava 1 kohdan säännöksiä myös sovellettaessa asetusta (EY) N:o 1543/95."

4. Lisätään 5 artiklan 2 kohtaan seuraava f alakohta:

"f) nimenomainen viittaus asetuksen (EY) N:o 1543/95 säännöksiin kyseistä asetusta sovellettaessa. Tällaisessa tapauksessa e alakohdassa tarkoitetusta maksettavasta hinnasta vähennetään tuottajan jäsenvaltiossa saaman rahallisen korvauksen määrä."

5. Lisätään 8 artiklan 1 kohtaan seuraava toinen alakohta:

"Sovellettaessa asetusta (EY) N:o 1543/95 ja jos ei ole kysymys toimitussitoumuksesta, jalostaja antaa samanaikaisesti edellä tarkoitetuille toimivaltaisille viranomaisille vakuuden, jonka määrä on sama kuin 5 artiklan 2 kohdan f alakohdassa tarkoitettu hinta korotettuna 10 prosentilla ja joka on tarkoitettu varmistamaan kyseisen hinnan maksaminen. Vakuuden määrä mukautetaan sopimusehtojen muutosten mukaisesti."

6. Korvataan 10 artiklan 1 kohdan kolmas alakohta seuraavasti:

"Todistus annetaan kahtena kappaleena tuottajan tai tuottajajärjestön allekirjoitettavaksi, ja allekirjoitusta on edellettävä toisaalta viittaus niihin sopimuksiin, joihin todistuksessa tarkoitetut määrät liittyvät, ja toisaalta käsin kirjoitettu maininta `hyväksymistä varten`. Toinen tällä tavoin täydennetyistä kappaleista lähetetään välittömästi takaisin toimivaltaisille viranomaisille valvontaa varten."

7. Lisätään 11 artiklan 1 kohtaan seuraavat toinen ja kolmas alakohta:

"Sovellettaessa asetusta (EY) N:o 1543/95 tuottajat esittävät rahallista korvausta koskevat hakemukset sen jäsenvaltion toimielimelle, jonka alueella tuotanto on tapahtunut, edellisen alakohdan a, b ja c alakohdassa tarkoitettuja päiviä seuraavasta kolmannestakymmenennestä päivästä alkaen.

Toisen alakohdan täytäntöön panemiseksi ensimmäisen alakohdan a, b ja c alakohdassa olevat sanat `jalostetut määrät ja jalostustoimet` korvataan sanoilla `toimitetut määrät ja toimituksiin liittyvät toimet`."

8. Lisätään 12 artiklaan seuraava 3 kohta:

"3. Sovellettaessa asetusta (EY) N:o 1543/95

a) rahallisen korvauksen myöntämistä koskevassa hakemuksessa on oltava erityisesti tuottajan nimi ja osoite sekä tuotekohtainen maininta sopimusten tai mahdollisten sopimusehtojen muutosten mukaisesti toimitetuista määristä;

b) edellä olevasta 2 kohdasta poiketen rahallisen korvauksen myöntämistä koskevaan hakemukseen on liitettävä erityisesti:

- tuottajan ilmoitus, jossa todistetaan, että jalostaja on maksanut tälle pankki- tai postisiirtona vähintään 5 artiklan 2 kohdan f alakohdassa tarkoitetun hinnan tai hyvittänyt tälle kyseisen hinnan, jos on kysymys toimitussitoumuksista,

- edellä 10 artiklassa tarkoitettu todistus,

- jäljennös 5 artiklan 2 kohdan f alakohdassa säädetyn hinnan maksamisessa käytetystä pankki- tai postisiirtolomakkeesta.

Jos tuottaja ei voi liittää hakemukseensa edellä tarkoitettua jäljennöstä, hänen on liitettävä siihen ilmoitus, jossa täsmennetään, että jalostaja ei ole maksanut hänelle, sekä viittaukset tehtyihin sopimuksiin, joihin hakemus liittyy. Tässä tapauksessa toimivaltainen viranomainen tarkistaa ilmoituksen sisällön ja tekee siitä tarvittavat johtopäätökset vakuuden ja tuottajan maksamisen osalta asetuksen (ETY) N:o 2220/85 säännösten mukaisesti."

9. Lisätään 16 artiklaan seuraava 8 kohta:

"8. Tätä artiklaa ja erityisesti sen 5 kohtaa sovelletaan edelleen soveltuvin osin markkinointivuoden 1995/96 osalta, jos rahallinen korvaus maksetaan suoraan tuottajalle."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sen 6 kohtaa lukuun ottamatta sitä sovelletaan kuitenkin ainoastaan markkinointivuoden 1995/96 osalta.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 9 päivänä marraskuuta 1995.

Komission puolesta

Franz FISCHLER

Komission jäsen

(1) EYVL N:o L 279, 12.11.1993, s. 17

(2) EYVL N:o L 148, 30.6.1995, s. 30

(3) EYVL N:o L 299, 4.12.1993, s. 26

(4) EYVL N:o L 287, 8.11.1994, s. 22